《南郊大礼庆成诗五首·右朝享景灵宫》
宋代·苏颂

惟宋五世，将郊泰玄。
祗若前典，钦崇道尊。
其日吉午，天时薄寒。
钦出斋寝，朝神紫垣。
降辂就次，被龙搢山。
礼荐苍玉，乐歌太安。
酌以琼醴，羞以灵飧。
飙御来格，上诚益虔。
思我基命，系於钦轩。
真祖膺符，锡类贻孙。
皇继其志，受祉弥繁。
炎炎景历，亿万斯年。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。